b'\n_START_ARTICLE_\nMay Alix\n_START_PARAGRAPH_\nMay Alix (31. elokuuta 1902 Chicago, Illinois   \xe2\x80\x93 marraskuu 1983) oli amerikkalainen kabaree- ja jazzlaulaja. Parhaiten h\xc3\xa4net muistetaan levytyksist\xc3\xa4, jotka h\xc3\xa4n teki Louis Armstrongin yhtyeen kanssa.\n_START_SECTION_\nEl\xc3\xa4m\xc3\xa4\n_START_PARAGRAPH_\nLiza Mae Alix syntyi 1902 Chicagossa, jossa h\xc3\xa4n vietti my\xc3\xb6s nuoruutensa. Laulajana h\xc3\xa4n k\xc3\xa4ytti nime\xc3\xa4 May Alix, vaikka toisinaan h\xc3\xa4n esiintyi my\xc3\xb6s nimell\xc3\xa4 Mae Alix. Moni aikakauden jazzlaulaja k\xc3\xa4ytti taiteilijanime\xc3\xa4, mutta Alix esiintyi omalla nimell\xc3\xa4\xc3\xa4n. Jo varhain h\xc3\xa4n p\xc3\xa4\xc3\xa4si sis\xc3\xa4lle kaupungin musiikkipiireihin. Teini-i\xc3\xa4ss\xc3\xa4 h\xc3\xa4n esiintyi Chicagon klubeilla Jimmie Noonen yhtyeen laulusolistina. Sittemmin h\xc3\xa4n esiintyi Carroll Dickersonin orkesterin kanssa. Varhaisina vuosinaan h\xc3\xa4n ty\xc3\xb6skenteli l\xc3\xa4hinn\xc3\xa4 kabareelaulajana ja vaudeville-esityksiss\xc3\xa4. Kabareeta h\xc3\xa4n esitti mm. duona Ollie Powersin kanssa. _NEWLINE_Jazzlaulajana May Alix teki debyyttins\xc3\xa4 1920-luvun puoliv\xc3\xa4liss\xc3\xa4. Marraskuussa 1926 h\xc3\xa4n p\xc3\xa4\xc3\xa4si levytt\xc3\xa4m\xc3\xa4\xc3\xa4n Louis Armstrongin Hot Five-yhtyeen kanssa kappaleet \xe2\x80\x9dBig Butter and Egg Man\xe2\x80\x9d ja \xe2\x80\x9dSunset Cafe Stomp\xe2\x80\x9d. N\xc3\xa4ist\xc3\xa4 ensin mainitun h\xc3\xa4n lauloi duettona Armstrongin kanssa. Armstrongilla oli luja luottamus May Alixin kykyihin ja selv\xc3\xa4 n\xc3\xa4kemys, ett\xc3\xa4 levytyksist\xc3\xa4 tulisi menestys, vaikka Alixilla ei ollut laulajana aiempaa kokemusta jazzmusiikin esitt\xc3\xa4misest\xc3\xa4. S\xc3\xa4vellyksest\xc3\xa4 \xe2\x80\x9dBig Butter and Egg Man\xe2\x80\x9d tulikin er\xc3\xa4s Armstrongin ensimm\xc3\xa4isist\xc3\xa4 menestyskappaleista laulajana.  _NEWLINE_Armstrongin yhtyeen levytyksien my\xc3\xb6t\xc3\xa4 Alix saavutti mainetta jazzpiireiss\xc3\xa4. Laulaja itse ei kuitenkaan uskonut menestyv\xc3\xa4ns\xc3\xa4 jazzmusiikin alueella ja jatkoikin uraansa tasapuolisesti esitt\xc3\xa4en sek\xc3\xa4 jazzmusiikkia ett\xc3\xa4 kabareeta. My\xc3\xb6s jazzkriitikot pit\xc3\xa4v\xc3\xa4t Alixin saavuttamaa mainetta ainakin osittain ansaitsemattona. Orkesterinjohtaja Jimmie Noone oli kuitenkin vakuuttunut ja pestasi Alixin orkesterinsa (Apex Club Orchestra) solistiksi 1929. H\xc3\xa4n teki yhtyeen kanssa my\xc3\xb6s joitakin levytyksi\xc3\xa4 Vocalion -levymerkille. 1930-luvun vaihteessa Alix teki kiertueen Eurooppaan. Palattuaan takaisin Yhdysvaltoihin h\xc3\xa4n asettui New Yorkiin. H\xc3\xa4n esiintyi siell\xc3\xa4 joitakin vuosia Connie\xe2\x80\x99s Inn \xe2\x80\x93nimisess\xc3\xa4 revyyss\xc3\xa4, jota esitettiin Harlemin oopperatalossa.  _NEWLINE_1930-luvun j\xc3\xa4lkipuoliskolla Alix palasi takaisin Chicagoon. H\xc3\xa4n esiintyi siell\xc3\xa4 mm. Panama Clubilla ja It Clubilla. 1940-luvulla h\xc3\xa4n esiintyi j\xc3\xa4lleen New Yorkissa. Alixin viimeinen kiinnitys oli Mimo Clubilla. Terveydelliset ongelmat alkoivat haitata h\xc3\xa4nen uraansa. Viimein h\xc3\xa4nen oli pakko lopettaa laulaminen. H\xc3\xa4nen my\xc3\xb6hemm\xc3\xa4t vaiheensa eiv\xc3\xa4t ole tiedossa. Alix kuoli marraskuussa 1983.  _NEWLINE_Kuuluisa jazzlaulaja Alberta Hunter k\xc3\xa4ytti toisinaan taiteilijanime\xc3\xa4 May Alix.  T\xc3\xa4m\xc3\xa4 johtui siit\xc3\xa4, ett\xc3\xa4 Hunter oli Alixin hyv\xc3\xa4 yst\xc3\xa4v\xc3\xa4 ja Alix oli antanut t\xc3\xa4lle luvan k\xc3\xa4ytt\xc3\xa4\xc3\xa4 nime\xc3\xa4\xc3\xa4n.'